La Llei orgànica 9/1995, de 20 de novembre, de la participació, l'avaluació i el govern dels centres docents, en el capítol III regula l'elecció dels equips directius dels centres docents públics.
En l'article 25.5 estableix la percepció d'una part del complement retributiu específic del càrrec per a aquelles persones que hagin estat nomenades d'acord amb el procediment establert en la mateixa Llei, i un cop finalitzat el seu nomenament, mentre es trobin en servei actiu i disposin d'una valoració positiva del seu exercici de mandat.
El mateix article determina que les administracions educatives establiran les condicions i els requisits per a la percepció d'aquest complement.
El Decret 413/2000, de 27 de desembre (DOGC núm. 3301, de 9.1.2001), pel qual es regula la consolidació personal de part del complement retributiu específic per a l'exercici del càrrec de director/a en els centres docents públics de Catalunya, estableix les condicions i els requisits per a aquells/es docents que hagin desenvolupat aquestes tasques en els centres docents públics gestionats pel Departament d'Ensenyament.
Tenint en compte el que s'ha exposat anteriorment, resta pendent regular la consolidació personal de part del complement retributiu per a aquells/es docents que hagin exercit el seu càrrec en centres docents públics de titularitat del Departament de Benestar i Família de la Generalitat de Catalunya.
És per això que, a proposta de la consellera de Benestar i Família, un cop efectuada la tramitació sindical corresponent, d'acord amb el dictamen de la Comissió Jurídica Assessora, amb l'informe del Consell Escolar de Catalunya dictat en compliment de l'article 9.1 de la Llei 25/1985, de 10 de desembre, dels consells escolars, i amb la deliberació prèvia del Govern de la Generalitat de Catalunya,
Aquest Decret té per objecte regular la consolidació personal de part del complement retributiu específic corresponent a l'exercici del càrrec de director/a, per part dels/de les docents pertanyents al cos de mestres i al cos de professors/es d'ensenyament secundari que hagin desenvolupat aquestes tasques en centres docents públics de formació d'adults de Catalunya de titularitat del Departament de Benestar i Família.
Dret a la percepció d'aquest complement
Els/les docents que hagin estat nomenats/des per a l'exercici del càrrec de director/a d'acord amb el procediment que estableix la Llei orgànica 9/1995, de 20 de novembre, de la participació, l'avaluació i el govern dels centres docents, i que hagin completat algun o alguns dels períodes de mandat previstos en l'article 24 de la Llei esmentada, i que hagin exercit el càrrec amb valoració positiva d'acord amb l'article 25.5 de l'esmentada Llei, consolidaran una part del complement propi d'aquest càrrec, i el percebran mentre estiguin en situació d'actiu i en exercici de la docència, però sense exercir el càrrec de director/a.
L'import del complement es determinarà sobre la base del que correspongui, en el moment de la consolidació, a l'exercici del càrrec de director/a en el centre on es consolida, en els termes i períodes que es concreten tot seguit, amb independència de la continuïtat en el temps d'aquests períodes:
Per un primer període complet de mandat, 15 per cent.
Per un segon període complet de mandat, 20 per cent.
Per un tercer període complet de mandat, 25 per cent.
Per un quart període complet de mandat, 10 per cent.
Per un cinquè període complet de mandat, 10 per cent.
Els percentatges corresponents als diferents períodes són acumulatius entre ells.
El límit màxim, a efectes de consolidació, és de cinc períodes.
Valoració de l'exercici del càrrec
El Departament de Benestar i Família establirà el procediment de valoració de l'exercici del càrrec de director/a, el qual es farà atenent als criteris següents:
a) Direcció i coordinació de totes les activitats del centre.
b) Exercici de competències en matèria administrativa i de personal.
c) Foment i coordinació de la participació de l'alumnat i del professorat.
d) Promoció de la bona convivència al centre i de l'elaboració de projectes de millora del centre.
Així mateix, el Departament de Benestar i Família determinarà l'òrgan competent per declarar el dret a la consolidació personal de part del complement retributiu específic per l'exercici del càrrec de director/a.
Els/les directors/es que, en el moment d'entrada en vigor d'aquest Decret, compleixin els requisits que estableix l'article 2, un cop efectuada la valoració corresponent, si escau, percebran el complement retributiu específic amb caràcter retroactiu des que van deixar d'exercir el càrrec de director/a.